周草窗命題異人爪搯仙境圖
作者：釋文珦
朝代：宋

paragraphs: 幽齋衆客多清娛，弁翁開卷示此圖。
細畫纖纖比毛髮，老眼眴轉眡若無。
須臾神定乃能辨，蓬山圓嶠連方壺。
山川盤紆體勢遠，樓觀縹緲棼桴鋪。
霓旌羽蓋蔽空日，雲軿鶴馭交天衢。
瓌麗綺錯千萬狀，一一盡與人間殊。
弁翁指陳更詳悉，言是澄江惠氏所寶之舊物。
昔有道人方外來，暮夜延之入其室。
蕭然獨卧無燈明，時聞爪甲鏗有聲。
明發道人不知處，但見桶底搯畫成。
吾知道人非小巧，物物之中存幻眇。
更于爪畫兩俱忘，當與道人同一笑。